Ντριμ Τιμ (μπάσκετ)

Ντριμ Τιμ (Dream Team - Ομάδα Όνειρο) είναι εμφαντικός χαρακτηρισμός που χρησιμοποιείται για την αντιπροσωπευτική ομάδα καλαθοσφαίρισης των ΗΠΑ, η οποία έλαβε μέρος στο Ολυμπιακό τουρνουά καλαθοσφαίρισης των Ολυμπιακών Αγώνων του 1992 στη Βαρκελώνη της Ισπανίας, κατακτώντας αήττητη το χρυσό μετάλλιο και την πρώτη θέση, και με επίθεση σταθερά πάνω από 100 πόντους.

 Η ομάδα 

Η αποστολή των ΗΠΑ αποτελούνταν για πρώτη φορά στα χρονικά από κορυφαίους εν-ενεργεία (τότε) επαγγελματίες αθλητές του ΝΒΑ, σε αντίθεση με ό,τι συνέβαινε σε όλες τις προηγούμενες Ολυμπιακές διοργανώσεις, όταν η αμερικανική ομάδα απαρτίζονταν από κολεγιακούς καλαθοσφαιριστές. Αφορμή για την αλλαγή των κανόνων και τη δημιουργία της ομάδας αποτέλεσε η τρίτη θέση των Ηνωμένων Πολιτειών στους Ολυμπιακούς Αγώνες του 1988, διαθέτοντας παρ' αυτά παίκτες που αργότερα έκαναν μεγάλη καριέρα στο NBA. Η απόφαση της αλλαγής ελήφθη τον Απρίλιο του 1989. Προπονητής της Ντριμ Τιμ ήταν ο Τσακ Ντέιλι. 

Την δωδεκάδα αποτέλεσαν τότε οι Μάικλ Τζόρνταν, Λάρι Μπερντ, Μάτζικ Τζόνσον, Καρλ Μαλόουν, Τσαρλς Μπάρκλεϊ, Σκότι Πίπεν, Πάτρικ Γιούιν, Ντέιβιντ Ρόμπινσον, Τζον Στόκτον, Κρις Μάλιν, Κλάιντ Ντρέξλερ και Κρίστιαν Λάιτνερ (ο τελευταίος ήταν ο μοναδικός μη-επαγγελματίας και επιλέχθηκε στη θέση του Ρόι Τάρπλεϊ).

Σε αυτούς τους παίκτες συμπεριλαμβάνονταν:

 11 παίκτες του Hall of Fame 
 10 παίκτες από τους 50 της ιστορίας του NBA όπως αυτοί επιλέχθηκαν το 1996 στην επέτειο των 50 ετών του πρωταθλήματος 
 8 παίκτες από τους 50 πρώτους σκόρερ στην ιστορία του ΝΒΑ
 15 τίτλοι MVP κανονικής περιόδου συνολικά
 23 τίτλοι πρωταθλήματος
 117 εμφανίσεις συνολικά από τους παίκτες σε NBA All-Star Game. 

Η ομάδα ανακοινώθηκε το Σεπτέμβριο του 1991. Στο προκριματικό τουρνουά (Ιούνιος-Ιούλιος 1992 στα πλαίσια του Αμερικανικού Πρωταθλήματος Καλαθοσφαίρισης στο Πόρτλαντ) σημείωσε έξι νίκες σε ισάριθμους αγώνες έχοντας μέσο όρο πόντων 121,2 ανά αγώνα και διαφοράς 51,5 πόντους. Στον τελικό των προκριματικών νίκησε τη Βενεζουέλα με 127–80. Η αρχική πεντάδα δεν ήταν σταθερή, αλλά συχνότερα αποτελούνταν από τους Μάτζικ Τζόνσον, Μάικλ Τζόρνταν, Τσαρλς Μπάρκλεϊ, Καρλ Μαλόουν και Πάτρικ Γιούιν.

Λίγες ημέρες πριν την έναρξη της διοργάνωσης η ομάδα έπαιξε με την Γαλλία στο Μονακό νικώντας την εύκολα με 111–71. 
Τα αποτελέσματα της Ντριμ Τιμ στους Ολυμπιακούς Αγώνες ήταν: με Αγκόλα 116–48, Κροατία 103-70, Γερμανία 111–68, Βραζιλία 127–83, Ισπανία 122–81, Πουέρτο Ρίκο 115–77, Λιθουανία (ημιτελικός) 127–76 και Κροατία (τελικός) 117–85. Στον τελικό της 8ης Αυγούστου 1992, η Κροατία προηγήθηκε στα πρώτα 10 λεπτά με 25–23 χάρις στη επιθετική δεινότητα του Ντράζεν Πέτροβιτς, αλλά στη συνέχεια η αμυντική παρουσία του Τζόρνταν που τον εξουδετέρωσε και η εγρήγορση των υπολοίπων οδήγησε σε γρήγορη ανάκαμψη. Πρώτος σκόρερ της ομάδας στους Ολυμπιακούς Αγώνες ήταν ο Τσαρλς Μπάρκλεϊ με 18 πόντους μέσο όρο.

Ο μέσος όρος διαφοράς ανά αγώνα ήταν 44 πόντοι και η επίθεση σημείωσε κατά μέσον όρο 117,3 πόντους. Η επιθετική επίδοση της ομάδας ήταν ρεκόρ, με την προηγούμενη καλύτερη οι 101,9 πόντοι των Ολυμπιακών Αγώνων του 1960. Σε όλους τους αγώνες οι σταθερά πάνω από 100 πόντοι της επίθεσης ήταν ρεκόρ. Ο προπονητής δεν χρειάστηκε να πάρει κανένα τάιμ άουτ κατά τη διάρκεια των αγώνων. Τόσο οι εμφανίσεις όσο και οι νίκες κατατάσσουν την ομάδα για πολλούς ως την καλύτερη όλων των εποχών και από όλα τα αθλήματα. Το ιστορικό γεγονός προκάλεσε παγκόσμια αίσθηση, καθώς εκατομμύρια φίλαθλοι ανά τον κόσμο περίμεναν να δουν από τους τηλεοπτικούς τους δέκτες την εκπληκτική ομάδα. Η λατρεία του κόσμου ήταν τόσο μεγάλη, που όπως έχει δηλώσει ο Τσαρλς Μπάρκλεϊ, ήταν σοκαρισμένος που στήνονταν χιλιάδες άτομα έξω από το ξενοδοχείο της ομάδας στην Βαρκελώνη, περιμένοντας ώρες ώστε απλά να δουν έναν παίκτη να περπατά μπροστά τους για λίγα δευτερόλεπτα. Ο ίδιος αναφέρεται στις προπονήσεις με τις προσωπικές αναμετρήσεις των παικτών ως τις μεγαλύτερη πρόκληση στην καριέρα των παικτών της ομάδας.

«Θα δείτε ξανά μια ομάδα επαγγελματιών στους Ολυμπιακούς Αγώνες» δήλωσε ο προπονητής Τσακ Ντέιλι, με τον οποίο οι Ντιτρόιτ Πίστονς είχαν κατακτήσει δύο συνεχόμενα πρωταθλήματα (1989 και 1990). «Αλλά δεν νομίζω ότι θα δεις μία άλλη τέτοια ομάδα», άποψη που βρήκε σύμφωνους και τους κορυφαίους της ομάδας. Ο ίδιος την περιέγραψε χαρακτηριστικά «Ήταν όπως ο Έλβις και οι Μπιτλς μαζί. Το ταξίδι με την Ντριμ Τιμ ήταν σαν να ταξιδεύατε με 12 ροκ σταρ. Με αυτό μπορώ να το συγκρίνω». Η ομάδα δεν διέμενε στο Ολυμπιακό χωριό, αλλά σε πολυτελές ξενοδοχείο της πόλης, περισσότερο για λόγους ασφαλείας. Τόσο εντυπωσιασμένοι ήταν οι αντίπαλοι των ομάδων καθώς και όσοι είχαν πρόσβαση στους παίκτες της ομάδας των Η.Π.Α.  που ζητούσαν ακόμη και αναμνηστικές φωτογραφίες και αυτόγραφα πριν παίξουν. Στην πορεία αρκετές ομάδες προσπάθησαν να μοιάσουν στη Ντριμ Τιμ, προσεγγίζοντας και την ονομασία προς αυτή την κατεύθυνση (Redeem Team), επόμενες ομάδες των ΗΠΑ ονομάστηκαν «Ντριμ Τιμ 2» (στο Παγκόσμιο Πρωτάθλημα το 1994, «Ντριμ Τιμ 3» στους επόμενους Ολυμπιακούς Αγώνες), όμως η οποιαδήποτε σύγκριση έληγε μόλις πατούσαν στο παρκέ.

Στον απόηχο της παρουσίας της η διεθνής επιρροή του ΝΒΑ έχει γίνει εκτεταμένη, δημιουργώντας «χρυσές γενιές» παικτών στην Ισπανία, την Αργεντινή και την Αυστραλία, καθώς επίσης διαμορφώνει ενεργά την κουλτούρα του μπάσκετ στην Κίνα, την Ευρώπη και την Αφρική. Η προσέγγιση του κόσμου του NBA και του μπάσκετ του λοιπού κόσμου και η δεδομένη αλληλεπιδράση έγινε με βήματα γρηγορότερα από ότι φαντάζονταν ακόμα και ο Ντέιβιντ Στερν που είχε πρωταγωνιστικό ρόλο στη διαδικασία: σε δέκα μόλις χρόνια από την αγωνιστική της παρουσία στο Παγκόσμιο Πρωτάθλημα του 2002 με την απρόσμενη απώλεια μεταλλίου από την εθνική ομάδα των ΗΠΑ.

 Παραπομπές 

 Εξωτερικοί σύνδεσμοι 


 Greatest game nobody ever saw-Ένα διαφορετικό αφιέρωμα στην Ντριμ-Τιμ (Αγγλικά)
 Σαν σήμερα: Η ΜΥΘΙΚΗ προπόνηση της ΜΙΑΣ & ΜΟΝΑΔΙΚΗΣ Dream Team (video)  
 Πέντε «αν» που ίσως άλλαζαν τον μύθο της Dream Team!



Κατηγορία:Καλαθοσφαίριση στις Ηνωμένες Πολιτείες Αμερικής
Κατηγορία:Καλαθοσφαίριση στην Ισπανία
Κατηγορία:Καλαθοσφαίριση στους Ολυμπιακούς Αγώνες
Κατηγορία:Θερινοί Ολυμπιακοί Αγώνες 1992
Κατηγορία:Εισαχθέντες στο Hall of Fame της FIBA